मरियम के पिता आसिफ सिद्दीकी बताते हैं कि जब वह आठ साल की थी, एकदिन उसने उनसे पूछा कि अब्‍बा ये हिंदू क्‍या होता है? वह अगले दिन बाजार से गीता खरीद लाए। उसके बाद घर में पड़ी कुरान और गीता, दोनो पुस्तकें उन्होंने मरियम को थमाकर बोले- जिस दिन ये दोनो किताबें पूरी पढ़ लोगी, धर्म का मतलब तुम्हे समझ में आ जाएगा। उसे अपने पिता से किए प्रश्न का उत्तर जानने में चार साल लगे जरूर, लेकिन उसने दोनो धर्मग्रंथों को कंठस्थ कर लिया। आज उसकी प्रतिभा के बड़े-बड़े विद्वान लोहा मानते हैं। दुखद यह है कि जहां कई एक मुस्लिम बच्चों को गीता कंठस्थ है, हिंदू समुदाय का आज तक कोई ऐसा होनहार बच्चा सामने नहीं आ सका है, जिसे पूरी कुरान कंठस्थ हो। इसकी वजह भाषाई कठिनाई हो सकती है।